Die Here is goed, 'n toevlug in die dag van benoudheid, en Hy ken die wat by Hom skuil. (NAV: Die Here is goed, Hy is 'n toevlug in tyd van nood, Hy sorg vir die wat by Hom skuil.)
Die kern van hierdie profeet se prediking is dat die Here te midde van die kwaaiste stryd en verdrukking nog vir sy kinders sorg. Hy verkondig heil. Nie net vir Juda nie, maar ook vir ons. Met die vergesig van 'n profeet sien Nahum die voete van God op die berge, die God wat die goeie boodskap bring.
Die profeet Nahum profeteer na die wegvoering van die Tienstammeryk. Hy is 'n tydgenoot van Sefanja. En net soos Sefanja profeteer hy ook oor die val van Nineve.
Hierdie ongeregtige stad Nineve was nog altyd 'n bedreiging vir Juda. Maar die Here is goed. Hy gaan hierdie stad vernietig, en sy regverdigheid daarin laat sien, sodat die wat Hom ken, sonder vrees kan lewe.
Sy toorn is 'n absolute verskrikking waarteen nie die mens nie, en ook nie die natuur enige weerstand het nie.
Tog is daar ook genade in die toorn van God. Die dag wanneer die Here kom om sy toorn te openbaar oor sy vyande, is terselfdertyd 'n dag van heil en verlossing van Juda. Daarin lê die waarskuwing dat hulle ook gereed moet wees vir die verskyning van die Here.
Daar is genade vir sy volk wat in hulle geloof volhard. Hy gaan al die gelowiges wat verdruk word, verlos.
Om die genade van die Here so helder as moontlik te belig in sy profesie, beskryf die profeet die dag van die Here en alles wat dan gaan gebeur.
Hierdie was juis die punt waarop die vyand ontspoor het. Hulle het die lankmoedigheid en genade van die Here as swakheid gesien. Hulle kon nie sien dat die lankmoedigheid en geduld van die Here die oordeel oor hulle net uitgestel het nie.
Daarom is die ontstellende hierin juis dit dat diegene wat die mag en krag van die Here onderskat het, nie net wreed ontnugter word nie. Hulle het totaal ondergegaan onder die krag van die Here.
Die profeet stel dit so: Die Here is groot van krag, en die Here laat nooit ongestraf bly nie. Die ongelowiges in die wêreld kan nie vir altyd die oordeel van die Here bly ontvlug nie. Mettertyd haal die oordeel hulle in.
Die hele natuur is ontredderd. Verwoestende natuurmagte begelei die Here by sy koms, en hulle is elke oomblik tot sy diens. Die Here gebruik hulle ook om sy vyande te straf!